google/wiki40b huggingface dataset:
Parlamentsvalget i Storbritannia 1918

Parlamentsvalget i Storbritannia 1918 var det første valget til House of Commons som ble holdt i henhold til Representation of the People Act 1918, og dermed det første britiske valget med kvinnelig stemmerett. Stemmegivning foregikk 14. desember, men opptellingen begynte ikke før 28. desember. 
Valget ble vunnet av en koalisjon av Det konservative parti under Andrew Bonar Law, de fleste av det liberale partis representanter under David Lloyd George og noen uavhengige representanter. Det ble dannet regjering med Lloyd George som statsminister. 
Labour Party økte sin andel av stemmene kraftig, men fikk bare noen få ekstra seter som en følge av valgordningen med flertallsvalg i enmannskretser. Partiet ble dominerende i opposisjonen, som også omfattet noen liberale som var motstandere av koalisjonen. 
I Irland markerte valget et vendepunkt. Irish Parliamentary Party mistet nesten alle sine seter, som ble tatt av Sinn Féin under Éamon de Valera. Partiet vant hele 73 seter; perioden før hadde de ingen. Ettersom Sinn Féin hadde besluttet å boikotte det britiske parlamentet tok de ikke sine seter. Det irske valget er også spesielt siden nesten hele ledelsen i Sinn Féin, inkludert de Valera og Arthur Griffith, hadde blitt arrestert 17. mai 1918, slik at hele 47 av representantene satt fengslet da de ble valgt. Til sist var dette valget det første hvor en kvinne ble valgt inn i House of Commons, da Constance Markiewicz ble valgt inn for Sinn Féin.
Wuxia

Wuxia i film

Wuxia begynte å dukke opp i kinesisk film allerede i 1920-årene, men moderne innspillingsteknikker muliggjorde bedre produksjoner, som regel i Hongkong og Taiwan, særlig i 1960-årene. Sjangeren fikk en renessanse i modernere kinesisk film på 1990-tallet og fremover, med enda bedre filmatiske metoder for å gjengi de ekstraordinære evner som de kjempende var i besittelse av.
Eksempler på moderne kinesiske filmer som knytter an til wuxiatradisjonen er Snikende tiger, skjult drage (bygd på romaner av Wang Dulu), Hero og Flying Daggers, og parodien Kung Fu Hustle. Men utenfor Kina ser man også inspirasjon fra wuxia for eksempel i Star Wars- og Matrix-filmene.
EM i friidrett 1950 – 100 meter kvinner

Forsøksheat

24. august
Nord-Lenangen

Steder i bygda

Russelv ligger ved veienden på den østlige siden av fjorden, og Nygårdstranda ligger helt nord på vestsiden av fjorden. Arnenga er et nedlagt bruk på østsiden av Nord-Lenangsneset, vendt mot Ullsfjorden. Den innerste delen av fjorden kalles Botn, og der fjorden smalner inn, og veien krysser fjorden, ligger Straumen, eller Lenangsstraumen.

Turisme

Nord-Lenangen har etterhvert blitt et populært hytteområde, og bygda satser på turisme både sommer- og vinterstid. Storgalten er et fjell som trekker skiturister fra hele verden til bygda vinter og vår. Sommerstid satser bygda blant annet på fisketurisme.
Web mercator

Web Mercator, Google Web Mercator, Sfærisk Mercator, WGS 84 Web Mercator eller WGS 84/Pseudo-Mercator er en variant av Mercators projeksjon og har blitt standarden for webbaserte kart.
Standarden ble fremtredende når Google Maps tok den i bruk  i 2005. Den brukes av nesten alle store online kartleverandører, inkludert Google Maps, Bing Maps, OpenStreetMap, Mapquest, Esri, Mapbox, og mange andre. Den offisielle EPSG-identifikatoren er EPSG:3857, selv om andre har blitt brukt tidligere.

Egenskaper

Web Mercator er en variant av Mercators projeksjon. Web Mercator bruker samme formel for projeksjon som den originale Mercators projeksjon bruker for kart i liten målestokk. Hvor Web Mercator bruker den sfæriske formelen for kart i alle målestokker, bruker den originale Mercators projeksjon en ellipsoid variant av projeksjonen for kart i stor målestokk. Avviket er umerkelig på kart i liten målestokk, i globale skala, men på lokale kart i større målestokk kan kartene avvike noe fra den opprinnelige ellipsoide  varianten brukt av Mercators projeksjon i samme målestokk. Dette avviket blir mer tydelig jo lengre fra ekvator man kommer og kan bli opp til 35 km på bakken.
Mens Web Mercators formler er for den sfæriske varianten av Mercator må geografiske koordinater være i WGS 84 ellipsoide datum. Dette fører til at projeksjonen avviker noe fra den originale Mercators projeksjon og har ført til betydelig forvirring og feil bruk. På bakgrunn av dette har United States Department of Defense gjennom National Geospatial-Intelligence Agency  erklært denne kartprojeksjonen for å være uakseptabel for all offisiell bruk.

Sfærisk eller ellipsoid?

Projeksjonen er hverken kun ellipsoid eller kun sfærisk. EPSGs definisjon sier at projeksjonen "bruker sfærisk utvikling av ellipsoide koordinater". I nærmere detalj, "de underliggende geografiske koordinatene er definert ved hjelp WGS84 [ellipsoide] (som i 3857), men projiseres som om de var definert på en sfære (som i 3785)".

Fordeler og ulemper

Web Mercator deler noen av de samme egenskapene som den originale Mercators projeksjon: nord er opp over alt, meridianene presenteres som likt fordelte vertikale linjer, mens områdene nær polene er sterkt overdrevet.
I motsetning til den ellipsoide og sfærisk Mercator,  er ikke Web Mercator helt konform i  sin bruk av ellopsoide  geografiske koordinater i forhold til sfærisk projeksjon. Rhumb-linjer er ikke rette linjer. Fordelen er at den sfæriske formen er mye enklere å beregne, og dermed spares man for mange utregnignssykluser.

WKT definisjon

Projeksjonen dekker Jorden fra -180° til 180° breddegrad, og 85.05°, nord og sør.
Torader

Toraderen (også kalt durspill og durspel) er et lite trekkspill. Lyden frembringes av frie tunger som settes i bevegelse, slik som på munnspill og trøorgel. 
Toraderen skiller seg spilleteknisk mye fra det i våre dager mer vanlige kromatiske trekkspillet, og ligner i prinsippet mye på et munnspill: Toraderen er vekseltonig, det vil si at den gir to ulike toner for hver knapp avhengig av om belgen dras ut eller presses sammen. Instrumentet er i utgangspunktet diatonisk, det vil si at kjøper man et instrument stemt i for eksempel G-dur, blir man pent nødt å holde seg til denne tonearten. Toraderen har imidlertid to slike knapperader, hvor hver knapperad utgjør en egen durtoneart. De fleste toradere er kompletterte med fire halvtoner, som vanligvis er plassert på de to øverste knappene. På dette viset utvides toneomfanget til å bli en kromatisk skala over en oktav. I Norden er toraderne vanligvis oppbygde med hovedtonearten på den ytterste knapperaden. Den indre raden er en komplementær toneart, vanligvis kvinten til hovedtonearten - G/C-spill, med G-dur som hovedtoneart og C-dur som hjelpetoneart, og A/D-spill er vanlige kombinasjoner i Norge. 
Bassklaviaturets knapper sitter vanligvis parvis overfor hverandre. Den nederste knappen i paret gir en grunntone, og den øvre en treklang. Det forekommer mange varianter, men vanligst er det med fire par knapper hvor de seks innledende tonene i instrumentets hovedtoneart er representert. Den sjette akkorden er vanligvis en mollakkord, mens resten er durakkorder. 
Det var en orgelbygger i Tyskland, Buschmann, som nærmest tilfeldig laget det første munnspillet, som er forløperen til trekkspillet. Utgangspunktet var de pipene han brukte til å stemme orgelet med. Da han fant på å sette en belg på disse for å få en lang tone, var prinsippet klart. Dette resulterte i en enorm produksjon av munnspill som ble eksportert til hele verden. Ikke lenge etter fant man på «å sette belg på» munnspillet og fikk da den første enraderen. Denne ble utvidet til torader, senere trerader, fire- og femrader, det som vi kjenner som knappetrekkspill i dag. Denne utviklingen gikk veldig raskt. 
Toraderen brukes over hele Norge, og har de siste årene fått en renessanse her i landet. Kjente toradergrupper er Hallingdal kraftlag, Toradertrioen fra Hallingdal, Jutullaget, Hedmark Toraderlag, Lillebror Vassaasen, Eddy «Knerten» Lyshaug, Durspellskameratene og mange, mange andre over hele landet. Det arrangeres årlig mesterskap i toraderspill på sommerstid.
Olav Bjaaland

Liv og virke

Omkring århundreskiftet var Bjaaland blant Norges fremste skiløpere. Han representerte Morgedals IL i Telemark. I 1902 vant han kombinert i Holmenkollen, og fikk Kongepokalen. Han er også bokført som vinner av kombinert i klasse B i 1894. I 1909 ble Bjaaland sammen med fem andre invitert til Frankrike for å konkurrere med Europas fremste skiløpere. På denne turen møtte han Roald Amundsen som inviterte Bjaaland med på sin planlagte polarekspedisjon.
Bjaaland var en dyktig tømrer og handverker. Han stod bak en ombygging av sledene brukt på ekspedisjonen fra 88 til 22 kilo uten særlig svekking av styrke og bærekraft. I løpet av ekspedisjonen ble Bjaaland flere ganger brukt i forkant som leder for hundene. På grunn av sin skiteknikk etterlot han nær perfekt rette spor gjennom terrenget. 
Amundsens ekspedisjon nådde Sydpolen 14. desember 1911. Amundsen lot Bjaaland gå først de siste kilometerne mot det nøyaktige polpunktet som en ære til en stor skiløper, og til Telemark som skisportens vugge. Olav Bjaaland var dermed første mann på polpunktet, ikke Roald Amundsen.  Bjaaland er likevel ikke med på de originale fotografiene av gruppen på leiren på Sydpolen (flere bilder er vel å merke tatt fra leiren ca. 9 km. fra polpunktet), ganske enkelt fordi han var fotografen. Amundsens kamera tålte ikke kulden, så Bjaalands amatørkamera fikk duge. Bjaaland ble tildelt Sydpolsmedaljen.
Bjaaland takket nei til å være med på Amundsens nye ekspedisjon gjennom Nordøstpassasjen. 
Etter sin hjemkomst fra Sydpolen ble Bjaaland i 1912 tildelt Holmenkollmedaljen. Senere returnerte Bjaaland til Telemark og startet egen skifabrikk med penger han fikk låne av Amundsen. Bjaaland døde 8. juni 1961 som siste gjenlevende av de fem som nådde Sydpolen den 14. desember 1911. Han ble gitt begravelse på statens bekostning. 
Bjaalands skifabrikk i Kviteseid inngår idag som en del av museumsanlegget og opplevelsessentret Norsk skieventyr i Morgedal.

Mount Bjaaland

I november 1911 kom ekspedisjonen forbi et fjellmassiv med flere topper. Amundsen navngav en fjelltopp Mount Bjaaland, etter Olav Bjaaland. Toppen av fjellet er nakent fjell, og den ligger 2675 meter over havet. Toppen ligger i den sørøstre delen av Amundsenbreen i Dronning Mauds Fjell. Flere av toppene i massivet har senere fått navn etter medlemmene på Amundsens ekspedisjon.
Toppen ligger på koordinatene 86°33|S og 164°14|V
Jackson County (Kentucky)

Geografi

Fylkets flatemål er 897,61 km², hvorav 896,99 km² er landareal og 0,62 km² er vann. En del av Daniel Boone National Forest ligger innenfor fylket.

Politikk

Historisk sett har Jackson fylke i flere tiår vært sterkt republikanervennlig i presidentvalg. I 1940 fikk Wendell Willkie over 88 % av fylkets stemmer. At republikanerne har mange tilhengere i fylket, kan begrunnes med den sterke tilknytningen området hadde til Unionen under den amerikanske borgerkrigen.
Jackson er et «dry county», det er altså forbudt å selge alkoholholdige drikker.
Snarrønningen

Snarrønningen er et gårdsbruk like øst for Tømmerholt sørvest på Nøtterøy i Færder kommune. Snarrønningveien går gjennom stedet. Øst for Snarrønningen ligger Gurød.
Det første leddet i navnet kommer av snar «kratt». Navnet nevnes så tidlig som 1770.
Drammen overgangsbolig

Drammen overgangsbolig er en overgangsbolig i Drammen i Buskerud og er underlagt Kriminalomsorgens region sør. Drammen overgangsbolig har ordinær kapasitet på 12 plasser og har 12 ansatte.
Innsatte kan overføres fra fengsel med høyt eller lavere sikkerhetsnivå til overgangsbolig når en del av straffen er gjennomført. Innsatte skal ikke overføres dersom formålet med straffen eller sikkerhetsmessige grunner taler mot det, eller det er grunn til å anta at innsatte vil unndra seg gjennomføringen.
Jabal al-Druze

Geologi

Vulkanfeltet Jabal al-Druze, det sørligste i Syria, ligger påi Haurun-Druze-platået i det sørvestlige Syria nær grensen til Jordan. Det mest dominerende fjellet i dette vulkanfeltet er det 1800 meter høye Jabal al-Druze (også transkribert Jabal ad Duruz, Djebel Al-Arab, Jabal Druze, Djebel ed Drouz). Det alkaline vulkanfeltet består av en gruppe av 118 basaltiske vulkaner som var aktive i nedre pleistocen til holocen. 
Det store sørvestlige platået er fylt med basaltiske lavastrømmer fra vulkaner som strekker seg fra nordvest til sørøst. Dette vulkanfeltet ligger innenfor den nordlige delen av det massive alkaline vulkanfeltet Harrat Ash Shamah (også skrevet Harrat Ash Shaam) som strekker seg fra sørlige Syria til Saudi-Arabia.
Ambassaderåd

Ambassaderåd er diplomatisk rangklasse for en diplomat, typisk en flere ganger utsendt medarbeider under ambassadørnivå ved en ambassade. Ambassaderåder rangerer etter ministre og ministerråder, men foran førstesekretærer. En ambassaderåd kan i ambassadørens fravær fungere som chargé d'affaires.
Stryn Turn & Idrettslag

Stryn Turn & Idrettslag (STIL) er et fleridrettslag i Stryn i Stryn kommune, Sogn og Fjordane. Idrettslaget organiserer fotball, håndball, turn, sykling, og alpint. I tillegg har STIL en trimgruppe og tilbyr barneidrettsskole.

Håndball

Klubbens håndballag for kvinner spiller i 3. divisjon sesongen 2013/14
Osphranteria

Utseende

Middelsstore (10-25 millimeter), langbeinte, ensfargede trebukker, fargen kan være brunrød, svart eller med blå metallglans. Antennene er omtrent så lange som kroppen. Pronotum er rundet. Dekkvingene er avsmalnende bakover. Bakbeina er særlig lange.

Levevis

Larvene utvikler seg i ved av løvtrær.

Utbredelse

Slekten er utbredt i Asia (Irak, Afghanistan, Pakistan og India).
Buskerud-Arbeideren

Buskerud-Arbeideren var en norsk avis som ble utgitt i Drammen. Den ble startet 5. desember 1923 som organ for Norges Kommunistiske Parti i Buskerud og kom ut daglig i vel et års tid.
Etter at partisplittelsen i AP i 1923 var et faktum og NKP ble opprettet 4. november ble det i Drammen en innbitt strid om den lokale partiavisen Fremtiden. Da AP etter kort tid klarte å sikre seg kontroll over denne så NKP seg nødt til å etablere en ny avis i byen.
Den første tiden var den tidligere parti-reisesekretær Mads Ringen sentral i Buskerud-Arbeideren. Etter få måneder satte imidlertid partiet inn mer erfarne pressefolk i avis-ledelsen.
I mars 1924 ble trønderen A. Lian redaktør. Han hadde vært redaktør for Indtrøndelagens Socialdemorakt alt i 23-årsalderen, og hadde etter fire år i den redaktørjobben vært redaksjonssekretær i Bratsberg-Demokraten i to år. Fra 1920 hadde han jobbet i Fremtiden, der han ved redaktør Torgeir Vraas permisjon også hadde fungert som redaktør. De første par månedene fikk Lian med seg Jens Galåen som redaksjonssekretær.
Buskerud-Arbeideren var en fire-siders avis i stort format, og kom ut hver dag.
Partiet slet imidlertid økonomisk for å holde sine aviser i drift, og Buskerud-Arbeideren ble lagt ned allerede 13. februar 1925. Det skjedde i ordnede former, der redaksjonen i siste nummer oppfordret leserne til å gå over til å lese Norges Kommunistblad, som på denne tiden var NKPs sentralorgan utgitt i Oslo.
Velutinodorcus

Utseende

Middelsstore (15–25 millimeter), avlange hjortebiller. Hos denne gruppen er hannens kjever bare moderat forstørrede. De kjennes lett fra de fleste andre Dorcini på at oversiden er tett kledt med gulgrå bestøvning slik at den mørke grunnfargen ikke kommer fram.

Levevis

Larvene utvikler seg i morken ved.

Utbredelse

Slekten lever i Sørøst-Asia, fra India i vest til Japan, Sumatra og Borneo i øst.
Salisbury Plain

Salisbury Plain er et kalkstensplatå sentralt i det sydlige England som dekker et område på 780 km². Det er en del av Syd-England kalkformasjon og ligger stort sett innenfor grevskapet Wiltshire, med en liten del i Hampshire. Sletten er kjent for mange arkeologiske funn, blant annet Stonehenge, et av de meste kjente landemerkene i England. Ettersom området har vært benyttet til militærtrening i mange år er området tynt befolket.
Snøporten

Snøporten er et bydelsprosjekt ved Lørenskog med fokus på sportsrelatert næringsvirksomhet. I tillegg får bydelen hotell, serveringssteder, forretninger og boliger.
Bydelen blir sentrert rundt «Snø», en arena for innendørs ski- og snøopplevelser under oppføring ved Europavei 6 som skal åpne i 2020. Den er første byggetrinn i den nye bydelen Snøporten og ligger sentralt plassert like ved Lørenskog Stasjon, Østre Aker vei og E6.
SNØ er blant de første i verden som kombinerer fasiliteter for både alpin, langrenn og egen park med rails og hopp for snowboard og freeski under samme tak. En 4-seters stolheis går helt til toppen av den 500 meter lange bakken. Det blir også koppheis og et magic carpet. I tilknytning til snøsonen blir det både sportsbutikker, treningssenter og ulike serverings- og restauranttilbud i bygget som ligger inntil snøsonen.
Ulrik Frederik Suhm (1761-1778)

Gravsted

Torsdag den 22. januar ble Ulrik Frederik Suhm bisatt i Christians Kirke på Christianshavn. Ved høytydeligheten ble det sunget en sørgekantate av Johannes Ewald, fremført av Samuel Friedrich Howe. I avisene ble det trykt underskrevne såvelsom anonyme minnehyllester. Faren lot innrede en familiebegravelse i kirkens krypt, og det ble sønnen som først kom til å ligge her. Her ses i dag tre sarkofager, hvor Ulrik Frederiks sarkofag i hvit, italiensk marmor er plassert mellom foreldrenes som begge er i sort, belgisk marmor. På endesiden leses: «H S E Ulricus Fridericus Suhm nat. d. XXI novbr. Nidrosiæ MDCCLXI mort. d. III januarii Hafniæ MDCCLXXVIII  parentum olim deliciæ nunc desiderium». Familiebegravelsen er innelukket bak et smijernsgitter utsmykket med foreldrenes våpenskjold. Inne i selve kirkerommet ovenpå henger et epitafium i marmor fra Gjellebæk med italiensk marmor til portretter og toppstykker. Både sarkofager og epitafium skal være fremstillet av billedhuggeren Andreas Weidenhaupt.
Komorbiditet

Komorbiditet eller samsykelighet er nærværet av to eller flere samtidige uavhengige sykdommer. Pasienter med flere samtidige sykdommer behandles ofte med flere ulike medikamenter (såkalt polyfarmasi), noe som kan gi kliniske problemer.
Komorbide vansker kan oppstå uavhengig av hverandre, eller de kan oppstå som primærvansker med medfølgende sekundærvansker.
To primærvansker som oppstår uavhengige av hverandre kalles to ulike primærvansker. Dersom en primærvanske (for eksempel depresjon hos en pasient med ADHD) fører til en sekundærvanske (depresjonen oppstår som følge av personen med ADHD sin konstante streben etter å lykkes eller bli godtatt) kalles det ofte følgevansker.
Posttaygetis penelea

Utseende

En nokså stor, brun sommerfugl. Undersiden er gråbrun, forvingen med en liten øyeflekk og en utydelig tverrstrek. Bakvingen har et skrått, gult, spoleformet tverrbånd, dette når ikke vingenes kanter. I midten er det et bredt, mørkt tverrbånd med uregemessige kanter, i den ytre delen tre store øyeflekker.

Levevis

Arten finnes der det vokser bambus av slekten Guadua, som er larvenes næringsplante. Hvordan omgivelsene er, synes ikke å være så viktig, bare det er bambus der.

Utbredelse

Arten er utbredt fra Costa Rica i nord til den sørlige Brasil i sør.
Asaperda

Utseende

Middelsstore (ca. 10 millimeter), avlange, ensfarget grå eller brune trebukker. Antennene er noe lengre enn kroppen. Pronotum er tønneformet med en ganske liten tann på sidekanten. Dekkvingene er parallellsidige, fint hårete.

Levevis

Larvene lever inne i død ved, gjerne små kvister av løvtrær. De kan også finnes inne i store urter, for eksempel arter av vortemelk-slekten. Disse artene er ikke spesialiserte og en art kan ofte utnytte flere ulike vertsplanter.

Utbredelse

Slekten er kjent fra Øst-Asia (Mongolia, Vietnam, Kina, Taiwan og Japan).
Bruvik kirke

Tidligere kirker

Dagens kirke er den tredje på stedet. Den første var sannsynligvis en stavkirke fra
middelalderen som ble avløst av en tømmerkirke i 1608. Kirken gjennomgikk flere eierskifter inntil den ble overtatt av menigheten i 1864 og to år senere ble den revet.

Andre kirkebygg på Osterøy

Andre kirker på Osterøy er Gjerstad kirke, Haus kirke,
Hamre kirke, Hosanger kirke og tidligere Mjelde kirke som ble revet i 1866.
Profeti

Profetier er det budskap som kommer fra en profet, talsmann eller åndelig inspirert budbærer, og som ofte omhandler framtida.
Takashi Nagata

Karriere

Takashi Nagata startet sin profesjonelle karriere i Kyoto Purple Sanga i 1995.
Phuket (by)

Phuket er hovedstaden i provinsen Phuket i Thailand. Byen ligger på østsiden av øya Phuket. Den hadde i 2004 et beregnet folketall på 84 000 innbyggere. 
Tidligere var stedet et sentrum for utskipning av tinnmalm. I dag er byen et naturlig hovedsete for administrasjonen av Phuket-provinsen. Den er en moderne by med guvernørens ulike fasiliteter. Her finnes det en pålitelig engelskspråklig avis som kommer ut en gang hver uke på papir; Phuket Gazette. Denne finnes også daglig oppdatert på nettet. Alle langdistansebusser ender her og byen har godt med alle type butikker, hoteller, havn og andre forventede fasiliteter.
Pátzcuaro

Historie

Allerede i 1324 slo de første purépechaene seg ned på stedet, som ble et religiøst senter hvor guden steg opp og ned gjennom en dør. Området ble stygt herjet av den spanske conquistadoren Nuño Guzmán de Beltrán, som plyndret området for gull og andre verdisaker. Den lokale purépecha-høvdingen ble brent levende for å få ham til å avsløre hvor gull var gjemt bort.
Ryktene om grusomhetene hans nådde helt fram til Mexico by, og i stedet ble presten Vasco de Quiroga sendt til området. Først holdt han til i Tzintzuntzan, men flyttet hovedkvarteret til Pátzcuaro i 1540. Vasco de Quiroga forsøkt blant annet å gjøre purépechaene mindre avhengig av spanjolene ved å lære dem opp i ulike håndverk som kunne gi inntekter, og han etablerte skoler og sykehus. Han igangsatte også byggingen av den store basilikaen i sentrum.

Byen

Byen Pátzcuaro ligger i 2 200 meters høyde i det sentrale høylandet, og var tidligere ganske isolert på grunn av fjellene rundt. Like nord for byen ligger Pátzcuarosjøen, en av Mexicos høyest beliggende sjøer.
Byen har beholdt sin søvnige og gammeldagse atmosfære, og består for det meste av enetasjes hus i murstein eller brent leire med røde tegltak. Gatene er brolagte. Midt i byen ligger plassen Plaza Vasco de Quiroga, kjent som Plaza Grande (Stortorget) av de lokale. Mye av plassen er dekket av gressplener, og Vasco de Quirogas statue står midt på.
Basilica de la Nuestra Señora de salud, som er byens største kirke og viktigste helligdom, ligger øst for sentrum. Denne kirken ble bygd mellom 1546 og 1554. Collegio de San Nicolas, en videregående skole, ble grunnlagt av Don Vasco de Quiroga i 1540. Her finnes i dag Museet for folkekunst og arkeologi, men utstillinger fra området rundt Pátzcuarosjøen. Jesuittkirken ble bygd i 1546. Huset med de elleve gårsrom (Casa de los onze patios) ligger også i byområdet. Dette tidligere klosteret, grunnlagt av dominikanerinnene i 1747, er i dag et sentrum for lokalt håndverk, og man kan se kunstnerne arbeide her.

Kultur

Dansen El baile de los viejitos ('De gamle menns dans') er en av de mest kjente urfolkdansene i Mexico. Den fremføres på hoteller og på plassene i byen, og med maskene av smilende eldre menn understrekes det at i Mexico er alderdommen en tid for å nyte fruktene av livet. Pátzcuaro er også kjent for nieve, iskrem. Det finnes en rekke ulike smaker, enten det er fløteis eller sorbet.
Pátzcuaro er også et sentrum for håndverk. Her kan man beundre allslags tekstiler, slik som duker, tradisjonelle klær, tepper farget med rødfargen hennequen og sarapes (ponchoer). Det er også andre håndverksprodukter som purépecha-masker, lakkerte bokser og brett, også de ofte farget rødt med hennequen.